Video: Só klink jy vir anderstaligesSkermskoot uit die video Sara Maria Forsberg (19) van Finland, se YouTube-video waarin sy aan moedertaalsprekers verduidelik hoe die persoon se taal vir anderstaliges klink, is binne drie weke reeds byna 10 miljoen keer gekyk. Forsberg gebruik regte woorde uit die verskillende tale en meng dit met klanke wat gewoonlik vereenselwig word met dié tale. Sy praat dus totaal onsin, maar haar gesigsuitdrukkings en klanke gee moedertaalsprekers ŉ goeie idee van hoe dit klink. Forsberg, ŉ kassier by ŉ supermark, is nou op pad na Los Angeles in Amerika om moontlik ŉ nuwe loopbaan in te slaan. Haar agent, Jere Hietala, het aan AP gesê Forsberg het reeds ŉ paar versoeke van reklameagentskappe ontvang. Mikael Jakobsson, burgemeester van Pietarsaari het die stadsleutels aan Forsberg oorhandig as ŉ teken van die stad se waardering en gesê sy is moontlik “die bekendste persoon ooit” wat in dié kusdorpie met sy 20 000 inwoners gebore is. -SAPA